
Uvod 


Ovim seminarskim radom naglasiti ću važnost Ferdinanda Konšćaka kao misionara, geografa, 
istraživača i kartografa. U narednim poglavljima reći ću nešto o samome Ferdinandu te 
njegovu životu. U nastavku ću govoriti o misijama i ekspedicijama na koje bijaše poslan. 
Posvetit ću pažnju i njegovom istraživačkom radu koji je uvelike cijenjen te je doprinio 
znanosti i kulturi, kao takvima. 


1. Biografija Ferdinanda Konšćaka 


Ferdinand Konšćak, rođen je 2. prosinca 1703. godine u Varaždinu. Potječe iz obitelji u kojoj 
je otac obavljao dužnost vojnog časnika. Isto je htio i za svoga sina, ali nakon završene pučke 
škole i gimnazije u Varaždinu, Ferdinand je odlučio pristupiti isusovačkom Redu. U 
isusovački novicijat stupio 21. listopada 1719. godine u Slovačkom gradu Trenčinu. Nadalje, 
nakon dvije godine boravka u Slovačkoj, odlazi u grad Leoben u Austriji, gdje proučava 1 
usavršava humanističke discipline; klasike 1 govorništvo. Godine 1723. odlazi u Graz te tamo 
studira filozofiju sve do godine 1725. Narednih godina Ferdinand je predavao i radio. O tome 
Zorić kazuje sljedeće: » Godine 1726. Ferdinand predaje u najnižem gramatičkom razredu u 
Zagrebu. [...] Sljedeće godine predaje u višim gimnazijskim razredima u Budimu i pomoćnik 
je upravitelja konvikta i sjemeništa« (Zorić, 2002, 77). Godine 1728. otišao je u Graz na studij 
teologije, isti je prekinut zbog Konšćakova odlaska u misije. Umro je u San Ignaciju 10. rujna 
1759. godine. 


2. Konšćakove molbe i sudjelovanje u misijama 


Valja istaknuti kako je Konšćak za vrijeme svoga školovanja uputio čak četiri pisma u Rim, 
moleći isusovačkog generala Michaelangela Tamburinija da ga pošalje u misije preko oceana. 
Prvo pismo Ferdinad je napisao 21. prosinca 1722. godine. u Grazu. U njemu izražava svoju 
dugogodišnju želju za odlaskom na prekomorske misije te svoju čežnju da postane misionar 1 
širi Kristov poziv. Zorić o Konšćakovu cilju odlaska u misije kazuje sljedeće: : » Kao glavni 
cilj svojega misionarskog poziva navodi da mnogi narodi propadaju u neznanju i zbog 
nestašice onih koji bi ih poučili u pravoj vjeri, a on je za njih spreman podnijeti sve i dati 
svoj život « (Zorić, 2002, 77). Sljedeću molbu Konšćak piše tek četiri godine nakon, te u istoj 
navodi razloge svog nejavljanja. O tome Zorić navodi sljedeće: »Razlog je bio taj što je 
austrijski provincijal odredio da se takve molbe šalju izravno njemu,pa mu je on svake godine 


ponavljao molbe« (Zorić, 2002, 78). U naredna dva pisma, poslana 1727.1 1728., za vrijeme 
studija teologije, Ferdinand ponovno iskazuje svoju želju za odlaskom u misije. Tek nakon 
četvrtog pisma, Ferdinandu su uslišene molbe te je već godine 1729. poslan u Meksiko. Više 
o tome naveo je u svojem pismu od 24. travnja 1731. godine iz Vera Cruza, koje je bilo 
upućeno austrijskom isusovcu Jurju Neumayru. U pismu navodi kako je putovao uobičajenim 
putem iz srednje Europe kopnom do Genove, zatim lađom do luke Cadiz u Španjolskoj iz 
koje su kretale ekspedicije za Ameriku. Navodi Zorić kako je za vrijeme boravka u Cadizu, 
Konšćak završio treću godine teologije te je bio zaređen za svećenika. Također, vjeruje da je 
njegova ekspedicija krenula iz Cadiza, pred kraj 1730. godine, budući da je već početkom 
travnja sljedeće godine kratko boravio na Havani te nastavio prema Meksiku, odnosno Vera 
Cruzu. Iz luke Vera Cruz Konšćak je nastavio svoj put prema Kaliforniji. Autor ističe kako se 
u Kaliforniju uputio pred kraj 1731. godine. O tome imamo svjedočanstvo češkog isusovca 
Ivana Rossija, Konšćakova prijatelja sa studija i suputnika na putu za Meksiko. Naime, u 
pismu od 13. studenog 1731. Rossi spominje kako se Konšćak sprema uskoro krenuti u 
Kaliforniju. Navodi kako je putovao kopnom preko Guadalajare do Sonore, a zatim iz luke 
Yaqui lađom preko zaljeva do središnje kalifornijske misije Loreto. Nakon kratkog boravka u 
Loretu, Konšćak se zaputio na svoje odredište, misiju San Ignacio. 


2.1. Misija San Ignacio 


Valja spomenuti kako je već ranije na tom mjestu misionar Piccolo započeo pokrštavati 
Indijance Cochimies i podigao malo naselje. Godine 1730. misijom upravlja Sebastian 
Sistiaga koji na svoje mjesto privremeno postavlja Talijana Segismunda Taravala. Autor 
zaključuje kako je godine 1744. tadašnji vizitator i kasniji meksički provincijal Juan Antonio 
Balthasar izjavio u opisu kalifornijskih misionara, da Konšćak već osam godina djeluje sa 
Sebastianom Sistiagom u San Ignaciju. Isti navodi kako godine 1747. Sistiago napušta 
Kaliforniju te Konšćak djeluje samostalno, odnosno i sam postaje upraviteljem misije. 
Konšćak je tu dužnost obnašao do svoje smrti. U katalogu Meksičke provincije spominje se 
da je godine 1741. 1 1744. u San Ignaciju i Santa Magdaleni bio vizitator kalifornijskih misija, 
godine 1751. i 1755. superior San Ignacija te godine 1758. ponovno vizitator. Autor ističe 
kako je 25. ožujka 1738. u San Ignaciju, Ferdinand Konšćak položio svečane zadnje zavjete 
po običaju svoga Reda. Što se tiče same misije, Zorić ističe sljedeće: »Najviše podataka o 
misiji San Ignacio imamo iz izvješća Sistiage i Balthasara godine 1744. u vrijeme kada se 
prosperitet te misije u velikoj mjeri može pripisati Konšćakovoj djelatnosti« (Zorić, 2002, 82). 
Nadalje, misija je osim glavnog mjesta imala osam okolnih naselja (pueblas/ rancherias). 
Misija obiluje bogatim urodom kuruza i vina. Konšćak je bio iznimno predan svojoj 
misionarskoj dužnosti, naime, u središtu misije imao je dvije škole za katekumene, tj. jednu za 
one koji su se pripremali na krštenje, dok je za učitelje odabirao dobro poučene Indijance. 
Redovito je održavao mise, odlazio u potragu za urođenicima, pomagao bolesnima te 
najvažnije od svega, poučavao vjeri i širio Kristov poziv. Valjalo bi naglasiti kako Ferdinand 
Konšćak u ovoj misiji nije bio samo duhovni pastir, kako navodi Zorić, već i graditelj 1 
poljoprivrednik. Na kamenito i suho tlo San Ignacija, dopremio je vodu te napravio umjetni 
plodni teren na kojem je kasnije sadio žito, kukuruz te uzgajao vinovu lozu, voćke, biljke i 
ljekovito drveće. Također, dopremio je i pitku vodu, koja je služila za navodnjavanje. Naime, 


godine 1754. velike količine padalina i bujice, srušile su nasip i uništile sve usjeve. Do te 
godine Konšćakova misija je bila najbogatija na poluotoku, ističe Zorić. Spomenula bih još 
jednom kako je Ferdinand Konšćak godine 1748. i 1758. obavljao službu vizitatora, što ga je 
činilo upraviteljem svih misija u ime provinijala koji je stolovao u gradu Meksiku. Njegova 
dužnost bila je obilaziti sve misije, uređivao sve tekuće poslove te pismeno podnosio izvješća. 
Istaknula bih kako je nakon misije San Ignacio, Konšćak krenuo u tri nove misije sjeverno od 
San Ignacija. Imena misija su Santa Maria Magdalena, Nuestra Senora de los Dolores del 
Norte i San Juan Bautista. Vezano uz prvu misiju, istaknula bih kako je ona ubrzo napuštena 
budući da nisu mogli pronaći mjesto s dovoljno vode. Za razliku prve, druga misija je bila 
uspješnija. Naime, Konšćak je pridobio brojne Indijance i njihova naselja. Zorić o tome 
kazuje kako je Konšćak redovito održavao mise, izgradio kuće i crkvu te kanale i nasipe. 
Posljednja od navedenih misija je ubrzo napuštena, budući da je Konšćak poslan u ekspediciju 
do Rio Colorada. 


3. Konšćakove ekspedicije 


O Konšćakovim ekspedicijama Muljević kazuje sljedeće: » Ferdinand Konšćak je zasnivao i 
provodio svoje istraživačke ekspedicije prema nalozima svojih crkvenih poglavara. Nalozi su 
bili u skladu sa željama i namjerama španjolskog kralja — da se proširuju granice 
španjolskih posjeda u Americi«.(Muljević, 2007.) Naime, Juan Antonio Balthasar vizitator 
Donje Kalifornije naložio je Ferdinandu Konšćaku da 1746. organizira i vodi svoju prvu 
ekspediciju kako bi se konačno dokazalo da Donja Kalifornija nije otok već poluotok. 
Ekspedicija je krenula 9. lipnja 1746. iz uvale San Carlo te je putovanje trajalo oko 50 dana. 
Konšćak je tijekom svojih ekspedicija pisao dnevnike, odnosno vodio detaljne bilješke o 
opisu obala, struja, vjetrova, također je bilježio i nalazišta bisera i školjki te floru i faunu. 
Veliku pažnju posvetio je mjerenjima, koja su mu kasnije bila temelj za izradu zemljovida. 
Zorić ističe kako je brojnim mjestima koja dotad nisu bila otkrivena na kartama, dao imena. U 
konačnici, osim što je Ferdinand potvrdio da je Kalifornija poluotok, dao nam je razne 
podatke o domorodcima, odnosno Indijancima, njihovom životu i običajima. Nadalje, druga 
ekspedicija do Tihog oceana, trajala je od 22. svibnja do 8. srpnja 1751. godine. Zorić navodi 
kako je u njoj sudjelovao kapetan Fernando Xavier Rivera y Moncada. Kretala se kopnom 
prema sjeveru, odnosno suhim koritima rijeka te obalom Tihog oceana, prolazivši gorjem San 
Pedro Martin i Siera Madre koja kalifornijski poluotok dijeli na zapadni prohodni 1 istočni 
manje prohodan. Prvobitan cilj ekspedicije bio je pronaći dovoljno pitke vode i povoljna 
mjesta za osnivanje novih misija na sjeverozapadnim područjima poluotoka. Što se tiče 
ekspedicije kao takve, Muljević o tome iznosi sljedeće: »Konšćak je sustavno prikupljao 
podatke o Indijancima, njihovim naseljima i običajima te o flori i fauni, a posebno o traženju 
Ditke vode i pašnjaka, potrebnih za buduće misije« (Muljević, 2007). Isti navodi kako je 
Konšćak opisao jedno drvo iz vrste koja do tad još nije bila poznata, riječ je o drvetu 
»Milapa“, koje se danas stručno naziva ,,Idria columnaris“. Također, Konšćak je izvršio 
geografska opažanja i mjerenja, potrebna za izradu zemljovida. Ekspedicija se vratila u mjesto 
La Piedad, sjeverno od San Ignacia, 8. srpnja 1751. godine. Što se tiče treće ekspedicije, 
krenula je godine 1753. na zahtjev vizitatora Augustina Carta. Kretala se kroz unutrašnjost 
poluotoka prema sjeveru, između planinskog lanca Sierra San Martin. I na tom putovanju 


Ferdinand je obavljao sva mjerenja, zabilježio položaje potoka, broj Indijanaca te nam dao 
opise njihovih života, pokrstio brojnu djecu i pridobio velik broj urođenika koje je poveo sa 
sobom i uključio u misiju Santa Gertrudis. 


4. Konšćakova djela 


Istaknula bih kako su Konšćakovi Dnevnici objavljeni u djelima kasnijih autora. Stoga je prvi 
Konšćakov dnevnik objavljen godine 1748. od strane Josea Antonia Villasanora y Sancheza u 
njegovu djelu pod nazivom Theatro americano, description general de la Nueva Espana. 
Dnevnik s prve ekspedicije bio je tiskan i objavljivan u djelima drugih autora te preveden na 
mnoge jezike. Dnevnik s druge Konšćakove ekspedicije objavljen je u Barceloni 1754. Osim 
Dnevnika, Ferdinand je izradio i geografsku kartu koja nosi sljedeći naziv: ,,Seno de la 
Californias y costa oriental nuevamente descubierta y registrada el cabo de las Virgenes 
hasta su termino que es el rio Colorado. Por el P. Fernando Consag de la Compania de 
Jesus, missionero de la California, ano de MDCCXLVI“. Muljević smatra kako je 
Konšćakova geografska karta bila podlogom za ostale, odnosno buduće geografske karte 
područja Kalifornijskog zaljeva, od tada, pa do sredine XIX. stoljeća. 


5. Zaključak 


Uzmemo li sve u obzir, Ferdinand Konšćak istaknuo se kao vrsni misionar djelujući u 
misijama u Kaliforniji. Na svojim ekspedicijama izradio je svojevrsne Dnevnike pa čak 1 
geografske karte, temeljem kojih imamo detaljan uvid u onodobno stanovništvo, njihove 
običaje te položaj kojeg su isti nastanjivali. Osim što je poučavao vjeri, učio je i domorodačko 
stanovništvo kako se priviknuti na civilizaciju, istaknuo se kao graditelj te kao 
poljoprivrednik. Svojim istraživačkim dostignućima pridonio je mnogo toga, ne samo polju 
geografije, već i etnologije, kartografije i dr. Naime, u Hrvatskoj, njegovom radu i djelovanju 
nije posvećivana onolika pažnja koja bi trebala biti, ipak je on ,,Croata Varasdinensis“. 

